Mboweni: Ras moenie hulpverlening aan ondernemings bepaalTito Mboweni, minister van finansies. (Foto: GCIS) Tito Mboweni, minister van finansies, ondersteun nie die kriteria wat finansiële staatshulp aan klein, mediumgrootte en mikro-ondernemings (KMMO’s) toeken op grond van ras nie. Mboweni het in ŉ vergadering van die parlement se staande en gekose komitees oor finansies gesê alle ondernemings wat finansieel deur die Covid-19-pandemie geraak word, moet steun by die staat kry, ongeag die ras van die eienaar. Hy wil Mmamoloko Kybayi-Ngubane, minister van toerisme, uitdaag oor die standpunt van dié departement wat ras as kriteria vir finansiële hulp aan kleinsakeondernemings wil gebruik. Mboweni het in die vergadering vertel van die eienaar van die Magoebaskloof-hotel naby Polokwane in Limpopo. Dié het aan hom gesê het dat hy sy hotel se deure sal moet sluit omdat hy as ’n wit man nie finansiële hulp van die staat kry ten tyde van die afsondering nie. Mboweni sê hy het vir die eienaar gesê dat hy dit nie glo nie. “Die eienaar het egter aangedring dat die staat werklik nie sy kleinsakeonderneming finansieel wil steun nie, omdat hy wit is. Hy het ook aangedring dat ek met die minister van toerisme oor die saak moet praat,” vertel Mboweni. Mboweni sê hy het opgemerk hoewel die eienaar van die hotel wit is, byna al sy werkers swart is. Hy het bygevoeg dat hy nie die regering se beleid kan ondersteun waar die staatshulp aan dié eienaar geweier word slegs omdat hy wit is nie. “Daar sal altyd ’n vooroordeel wees teenoor opkomende swartbeheerde sakemanne, omdat daar vir so lank teen hulle gediskrimineer is. Maar laat ons eerder saamwerk en die Suid-Afrika van ons drome bou: nie-rassig, demokraties en welvarend, ” het Mboweni gesê. Die DA het Mboweni se opmerkings oor hierdie saak verwelkom. Dié party hoop Mboweni daag ook ander ministers uit wat raskriteria vir Covid-19-hulpverlening ondersteun. Die DA het verlede week ’n hofaansoek geloods waarin die gebruik van SEB vir Covid-19-hulpverligting uitgedaag word. “Mboweni se opmerkings onderstreep die belang van die DA se hofaksie teen die regering. Ons versoek die hof om die toepassing van SEB vir staatshulpverlening in alle sektore onwettig te verklaar,” sê Zakhele Mbhele, die DA se skaduminister van kleinsake-ontwikkeling. Mbhele sê die DA meen ook dat dit volkome ongrondwetlik is vir die regering van ’n vrye en demokratiese land om finansiële hulp op grond van ras te wil bied. Maroela Media het vroeër berig Solidariteit het op 25 Maart ŉ klag teen die departemente van kleinsakeontwikkeling en toerisme by die Menseregtekommissie ingedien nadat albei departemente aangedui het dat hulle SEB as vereiste gaan voorhou vir die kwalifisering vir noodfondse. AfriForum en Solidariteit se regsverteenwoordigers het Maandag hofstukke uitgereik waarin hulle die Konstitusionele Hof direk nader met ’n appèlaansoek teen die uitspraak van regter Jody Kollapen in die hooggeregshof in Pretoria. Dit volg nadat Kollapen Donderdag beslis het dat die departement van toerisme ras wel ras as kriterium vir die toekenning van finansiële hulp aan klein, mediumgrootte en mikro-ondernemings (KMMO’s) kan gebruik.